Patru traficanţi de droguri i-au salvat vineri de la înec pe trei agenţi ai Gărzii civile spaniole, în timp ce erau urmăriţi de către aceştia pe mare, dar gestul lor nu i-a scutit de a fi arestaţi pentru transportul a trei tone de haşiş, au anunţat autorităţile spaniole, citate de AFP, informează Agerpres.

Faptele s-au produs vineri dimineaţă, când o ambarcaţiune a Gărzii civile a urmărit o „barcă cu motor suspectată că transporta droguri cu patru persoane la bord”, în largul Mijas (Andaluzia, extremitatea sudică), a indicat într-un comunicat Garda civilă, forţa poliţiei spaniole cu statut militar.

În goană, cele două ambarcaţiuni s-au ciocnit, ceea ce a făcut ca trei agenţi ai Gărzii civile să cadă în mare în timp ce nava lor „circula fără control” şi reprezenta un pericol pentru ei, potrivit comunicatului.

Un elicopter al Gărzii civile le-a cerut, prin megafon, presupuşilor traficanţi să le vină în ajutor agenţilor de poliţie, ceea ce ei au făcut.

Dar, în final, cei patru ocupanţi ai ambarcaţiunii „au fost arestaţi pentru delictul de trafic de droguri şi peste 80 de baloturi cu haşiş, care căzuseră în apă, au fost recuperate, având o greutate de aproximativ 3 tone”, conform comunicatului.

Extremitatea sudică a Spaniei este cunoscută ca o rută a traficului de haşiş importat din Marocul din apropiere.

Editor web: Liviu Cojan